3.1. Kulturális másság és könyvtár

A roma fiatalok kulturális mássága ma elsősorban közösségeikben beszélt nyelvükben (roma, beás magyar nyelvjárások tájnyelvi formáiban), folytatott kommunikációjukban, viselkedésükben érhető tetten, ötvöződve korosztályi nyelvi sajátosságaikkal és a korszellem diktálta kulturális divatok hatásaival (például „csetbeszéd”, divattrágárság, divatos kötőszavak és rövidítések használata). A nyelvi, kommunikációs eltérések alkalmat adnak félreértésekre, pontatlan igénymegfogalmazásokra, előítéletesség megjelenésére. A könyvtárosnak ebben türelmesnek, következetesnek kell lennie, s ha van mód rá, illedelmesen, rámutatnia a könyvtárban elfogadott nyelvi és kommunikációs normák alkalmazására. Ha ezt egy olyan könyvtáros teszi, akit ismer a roma fiatal, és aki figyel a közlés intimitására és a partnerség szabályaira, akkor hatékony szokott lenni a beavatkozás. […]
Viselkedési sajátosságként az átlagosnál hangosabb és gesztikuláltabb kommunikáció fordul még elő. Itt a könyvtárosoknak kell szükség esetén közbelépnie, a csendre való figyelemfelhívással. Ha a könyvtáros és könyvtárlátogató vitájában is előfordul, érdemes a vitát áthelyezni a látogatói térből egy arra alkalmas zárt térbe és „lecserélni” a könyvtári vitapartnert, attól függetlenül, hogy kinek van igaza. Megfigyelésem szerint ekkor a megszakadt kommunikációt normál hangnemben, esetleg lehiggadva folytatják a felek. Mindenesetre fontos a könyvtárosnak tudnia: a fokozott gesztikuláció és a nagyobb hangerő nem feltétlenül jelent támadást, veszélyt, haragot, van, amikor ez a látogatónál megszokott kommunikációs stílus, s ebből kiindulva, meggyőzésre alapozva, partnerként viselkedve kell a könyvtári csendesebb viselkedésre bírni a látogatót.

Forrás: Kardos Ferenc (2015): Speciális ismeretszerzési, tanulási lehetőségek roma fiatalok számára a könyvtárban. Kézirat. Nagykanizsa, 9-10. p., URL: http://mokk.skanzen.hu/admin/data/file/20151124/kardos_ferenc_specialis_ismeretszerzesi.pdf Utolsó letöltés: 2017.07.10. [regisztrációt igénylő tartalom]
3.2. A szociális hátrányok és a könyvtár

[…] szociális okból bekövetkezett hátrányok összefonódnak a kulturális másságokkal, kulturális hátránnyá is válhatnak. Alapvetően azonban meghatározható a hátrányok olyan köre, mely csak szociális hátránynak tekinthető, s mint ilyenek, befolyásolják a kulturális javakhoz való hozzájutást. 

A legfőbb hátránynak a szegénységet és a területi hátrányt tartom. Utóbbi alatt azt értem, hogy a városi központoktól távol, kistelepüléseken élők számára megoldhatatlan feladat ugyanolyan kulturális kínálat biztosítása, mint a városi központokban. A szervezett tanulást segítő formák, tanodák, kollégiumok abban nagy szerepet vállalhatnak, hogy szervezett keretek közt sokkal hathatósabban, és kevesebb költséggel lehet megtenni a kulturális eseményhez az utat egy roma fiatalnak, mint önmagának, vagy családjának. 

A szegénység, mélyszegénység a tanulási körülményeket alapvetően ellehetetlenítheti. Ha nincs saját szobája, része egy szobában, asztala, széke, lámpája, ahol tanulni tud otthon a fiatal, saját polca, ahol biztonságban tudhatja könyveit, füzeteit, íróeszközeit, nem használhat tanulásához internetet, akkor teljesen esélytelenné válik otthoni tanulása és felkészülése a következő napra, de pihenése, a szórakoztató olvasás lehetőségének megteremtése is. Ezeket a hátrányokat teljesen senki sem képes pótolni, de a tanoda, a könyvtár, mint tanulóhelyek, időlegesen betöltheti ez az infrastrukturális szerepet.

Forrás: Kardos Ferenc (2015): Speciális ismeretszerzési, tanulási lehetőségek roma fiatalok számára a könyvtárban. Kézirat. Nagykanizsa, 13. p. URL: http://mokk.skanzen.hu/admin/data/file/20151124/kardos_ferenc_specialis_ismeretszerzesi.pdf Utolsó letöltés: 2017.07.10. [regisztrációt igénylő tartalom]
3.1.3. Szóbeliség és írásbeliség problematikája

A roma közösségek egy része (akárcsak a magyar társadalom jelentős hányada!) szóbeli és vizuális kultúrában él, nem olvas és nem ír rendszeresen, gyakorta. A tanodákban, tanulást segítő csoportokban, de a felnőttkor küszöbére érve a felnőttoktatásban is sok esetben meg kell küzdeni azzal, hogy jelen van a funkcionális analfabétizmus, hogy alapvető olvasási és írási nehézségekkel nézünk szemben. A könyvtár eszköztelen, ha a fiatal nem tud úgy olvasni, hogy az értse, esetleg élvezze az olvasni valót. Akkor kudarc számára az olvasás, rossz élmény s ez eltávolítja őt a tanulás bármely formájától. Az analfabétizmus felszámolása elsősorban a közoktatás, de mindannyiunk feladata, felelőssége (azaz magáé az analfabéta személyé is!). A könyvtár segítheti ezt. Segíthetjük olyan olvasnivalóval, melyek egyszerűbbek, tanulási folyamatokat segítők. Segíthetjük, mint felnőttoktatási helyszín. 

A szóbeliségből eredően ez az ismeretátadás legfőbb formája is, azaz, ameddig nem tanul meg olvasni, írni megfelelő mértékben a roma fiatal, addig érdemes a szóbeli ismeretátadási módokkal foglalkozni (de mindig az olvasás felé vezetve, ahhoz kedvet csinálva). Ez azt jelenti, hogy például a tanodai csoport könyvtári látogatásain nem csak az olvasnivalókat mutathatjuk meg, adhatjuk kézbe, hanem a hallgatni valókat (zenéket, hangoskönyveket), látni valókat (képeskönyveket) és a filmeket is. Ezen túl ott a lehetőség a felolvasásra. 
A felolvasó lehet a könyvtáros, a pedagógus is, de nagyon jó gyakorlatnak tartom a kortárs felolvasók (a tanoda jobb olvasó tagjaiból, vagy iskolai közösségi szolgálatosok közreműködésével) felkérését, mert így azt is közvetíti az alkalom, hogy ha a kortársa eljutott az olvasás jó szintjére, ő is eljuthat. 

A szóbeliségben élő közösségekben az ismeretszerzési szokások fő jellemzője a hagyományozódás, a variálódás, az elbeszélő hitelessége alapján történő hitelesítés, és a hiedelmek erős hatása. Viszont alacsony az olvasás presztízse, főleg azokban a közösségekben, ahol valójában a napról napra élés gondja elfedi a jövőt, s nincs jövőképe a családnak, közösségnek. Ezt a jövőképet kell pótolni, kiegészíteni esetenként a roma kulturális szerveződésben, tanodában, iskolai tanulócsoportban, vagy a könyvtárban. Ilyenre törekszik például az Arany János tehetséggondozó program is, mely - úgy tapasztalom - szívesen viszi délutánonként a fiataljait a könyvtárba.
Forrás: Kardos Ferenc (2015): Speciális ismeretszerzési, tanulási lehetőségek roma fiatalok számára a könyvtárban. Kézirat. Nagykanizsa, 11. p. URL: http://mokk.skanzen.hu/admin/data/file/20151124/kardos_ferenc_specialis_ismeretszerzesi.pdf Utolsó letöltés: 2017.07.10. [regisztrációt igénylő tartalom]
3.3. A család képzetlensége, mint hátrány

A szülők, családban élő felnőttek képzetlensége is hátrányt jelenthet, de ezt nem sorolhatom a szociális hátrányok közé, mert nem feltétlenül csak a szegénységben élő szülőkre jellemző, sem a kulturális másságok közé, mert nem a roma kultúra sajátja. Ez olyan hátrány-ötvözet, mely az egész magyar társadalomra is súlyosan nehezedik. Ugyanis az oktatásban olyan ismeretek átadására is sor kerül általános iskola felső tagozatától kezdve, melyben a szülők többsége nem kompetens, melyet vagy nem így tanult, nem tanult soha, vagy már régen.

A közoktatásban láthatóan nem sikerül a tananyag maradéktalan elsajátítása, így azok a fiatalok kerülnek előnybe, akik többletsegítséget kaphatnak szakemberektől, vagy oktatáshoz, tanulási folyamatokhoz értő segítőktől. Ilyeneket biztosítanak például a tanodák, vagy ilyen az értelmiségi szülő. Akiknek ilyen nem jut, azok hátrányt szenvednek.

Forrás: Kardos Ferenc (2015): Speciális ismeretszerzési, tanulási lehetőségek roma fiatalok számára a könyvtárban. Kézirat. Nagykanizsa, 14. p. URL: http://mokk.skanzen.hu/admin/data/file/20151124/kardos_ferenc_specialis_ismeretszerzesi.pdf Utolsó letöltés: 2017.07.10. [regisztrációt igénylő tartalom]
Bevezető 

Az iskolai könyvtárak a világ minden részén ugyanazt a közös célt fogalmazták meg: az iskolai könyvtár mindenki számára az oktatás és tanulás színhelye legyen. Emiatt az iskolai könyvtár személyzete az esélyegyenlőség szószólója. Az iskolai könyvtárak munkatársai támogatják az ENSZ gyermekek jogairól szóló deklarációja (1959), az ENSZ gyermekek jogairól szóló egyezménye (1989) és az ENSZ őslakosok jogairól szóló deklarációja (2007) értékeit és az IFLA által megfogalmazott alapértékeket:

· Olyan alapelveknek a támogatása, mint az információszerzéshez való jog, a gondolat és vélemény szabadsága, amelyek testet öltenek Emberi Jogok Egyetemes Nyilatkozatának 19. cikkében.

· A hit, hogy az embereknek, közösségeknek és szervezetnek társadalmi, kulturális, demokratikus és gazdasági jólétükhöz szükségük van az információkhoz, eszmékhez és gondolatokhoz való egyetemes és igazságos hozzáféréshez.
· A meggyőződés, hogy magas szintű könyvtári és információs szolgáltatásokat nyújtása segít garantálni ezt az egyetemes hozzáférést mindenki számára.
· Az elkötelezettség, hogy az IFLA minden tagjának lehetősége van arra, hogy bekapcsolódjon a szervezet tevékenységébe, illetve mindezek hasznára legyenek állampolgárságára, hátrányos helyzetére, etnikai származására, nemére, földrajzi helyére, politikai nézeteire, fajára és vallására való tekintet nélkül. (www.ifla.org/about/more) 

Schultz-Jones, Barbara - Oberg, Dianne (szerk., 2016): IFLA Iskolai könyvtári útmutató, 2., átdolg. kiad., Budapest, Könyvtárostanárok Egyesülete, 11. p.
1.2 Környezet

Az iskolai könyvtárak egész világon olyan tanulási környezetként működnek, amely biztosítja a fizikai és digitális helyszínt, hozzáférést a forrásokhoz, a tevékenységekhez és szolgáltatásokhoz, ezáltal segítve és támogatva a diákokat, tanárok és az egész tanulási közösséget. Az iskolai könyvtár fejlődése együtt halad az oktatás fejlődésével, amely fel szeretné ruházni a diákokat olyan tudással, amely segít a társadalomban való részvételben és annak jobbításában. Míg az iskolai könyvtárak ellátottsága és működése nagyban különbözik a világ különböző helyein, mégis mindenhol azt helyezik a középpontba, hogy támogassák és elősegítsék a diákok tanulását. Az iskolai könyvtárak számos tanulási lehetőséget biztosítanak egyének, kisebb és nagyobb csoportok számára, központba helyezve az intellektuális tartalmat, az információs műveltséget és a kulturális és társadalmi fejlődést. Az iskolai könyvtárak tanuló-központúsága támogatja, kiterjeszti és egyénre szabja az iskolai tantervet.

Példa

Zambiában a Lubuto Library Project kulturálisan releváns forrásokat és oktatási tapasztalatokat nyújt árváknak és más veszélyeztetett gyerekeknek és fiataloknak. 

Schultz-Jones, Barbara - Oberg, Dianne (szerk., 2016): IFLA Iskolai könyvtári útmutató, 2., átdolg. kiad., Budapest, Könyvtárostanárok Egyesülete, 15. p.
1.3. Az iskolai könyvtár fogalma

Az iskolai könyvtár egy fizikai és digitális tanulási hely az iskolában, ahol az olvasás, kérdezés, kutatás, gondolkodás, képzelőerő és a kreativitás központi fontosságú a diákoknak az információktól a tudásig tartó „utazásához” és a személyes, társadalmi és kulturális fejlődéséhez. Ezt a fizikai és digitális helyszínt több néven is nevezik (iskolai média központ, dokumentációs és információs központ, könyvtári forrásközpont stb.), de az iskolai könyvtár a legtöbbet használt és alkalmazott kifejezés. 

Schultz-Jones, Barbara - Oberg, Dianne (szerk., 2016): IFLA Iskolai könyvtári útmutató, 2., átdolg. kiad., Budapest, Könyvtárostanárok Egyesülete, 15. p.
Az iskolai könyvtár úgy működik, mint: 

• olyan fizikai és digitális helyszín az iskolában, amely mindenki számára nyitott és hozzáférhető,

• információs hely, amely egyenlő és szabad hozzáférést biztosít különböző formátumban megjelenő minőségi információforrásokhoz, beleértve a nyomtatott, multimédia és ellenőrzött digitális gyűjteményeket,

• biztonságos hely, ahol támogatják és bátorítják az egyéni érdeklődést, kreativitást és a tanulást, ahol a diákok különböző – akár ellentmondásos – témákat is kutathatnak biztonságban és a magánszférájuk tiszteletben tartásával,

• oktatási hely, ahol a diákok elsajátíthatják azokat a készségeket és hajlamokat, amelyek segítenek az információ kezelésében és a tudás előállításában,

• technológiai hely, amely számos informatikai eszközt, szoftvert és szakértelmet biztosít a tudás létrehozására, megjelenítésére és megosztására,

• műveltségi központ, ahol az iskola közössége mindenféle formában fejlesztheti olvasási készségeit és műveltségét,

• a digitális állampolgárság központja, ahol az iskolai közösség megtanulja a digitális eszközöket helyesen, etikusan és biztonságosan használni, és olyan stratégiákat tanulhatnak, amelyekkel megvédhetik a személyiségüket és a személyes információikat,

• információs környezet, amely a közösség minden tagja számára biztosítja a forrásokhoz, a technológiai eszközökhöz és az információs műveltség fejlesztéséhez való egyenlő hozzáférést, amelyek otthon nem mindig elérhetőek és

• közösségi hely, amely nyitott a kulturális, szakmai és oktatási eseményekre (pl. rendezvények, találkozók, kiállítások) a nagyközönség számára is. 

Schultz-Jones, Barbara - Oberg, Dianne (szerk., 2016): IFLA Iskolai könyvtári útmutató, 2., átdolg. kiad., Budapest, Könyvtárostanárok Egyesülete, 16. p.
4.2 Tárgyi eszközök

Az iskolai könyvtár feladatai és használata az elsődleges szempontok akkor, amikor egy új iskolai könyvtárat terveznek vagy egy meglévőt felújítanak. Az iskolai könyvtárak tárgyi eszközeinek tükröznie kell a könyvtárak oktatási feladatait. Manapság az iskolai könyvtárakat a tanulási tér (learning commons) elvei alapján tervezik, reagálva a diákok bevonásán alapuló „részvételi kultúrára”, amely a használók szerepét kiterjeszti az információ fogyasztójától az információ előállítójáig. A könyvtári tanulási terek (library learning commons) az információs termékek előállításához szükséges tárgyi eszközöket és berendezéseket is biztosítják amellett, hogy hagyományos tanulási helyként is szolgálnak.

4.2.1 Elhelyezés és helyszín

Nincsenek általánosan érvényes szabványok egy iskolai könyvtár méretére és tárgyi eszközeire, de érdemes kritériumokat megfogalmazni, amelyek a tervezés alapjai lehetnek. Általánosan elmondható, hogy az iskolai könyvtárak elmozdultak a forrásközpontú modelltől a tanulóközpontú modell felé. Az iskolai és felsőoktatási könyvtárakat ma már leggyakrabban egyéni és csoportos tanulásra is alkalmas tanulási térként (learning commons) tervezik meg. 

Schultz-Jones, Barbara - Oberg, Dianne (szerk., 2016): IFLA Iskolai könyvtári útmutató, 2., átdolg. kiad., Budapest, Könyvtárostanárok Egyesülete, 34. p.
4.3 Állományfejlesztés és állománymenedzsment

Az iskolai könyvtárnak hozzáférést kell biztosítania a fizikai és digitális források széles köréhez annak érdekében, hogy kielégítse az olvasók igényeit és visszatükrözze az életkorukat, az általuk beszélt nyelveket és nemzetiségüket. A gyűjteményt folyamatosan fejleszteni kell, hogy a felhasználóknak hozzáférésük legyen új és releváns anyagokhoz. A gyűjtőköri szabályzat meghatározza a gyűjtemény célját, témakörét és tartalmát, valamint a külső információkhoz való hozzáférést, hogy a könyvtár biztosítani tudja a széles körű, jó minőségű forrásokhoz való hozzáférést. 
[…]

4.3.1 Gyűjtőköri szabályzat és folyamatok

Az iskolai könyvtár munkatársainak a gyűjtőköri szabályzat kialakításában együtt kell működniük az iskola vezetésével és a tanárokkal. A gyűjtőköri szabályzatnak a tanterven, az iskolai közösség speciális igényein és érdeklődési körén kell alapulnia, és tükröznie kell az iskolán kívüli társadalom sokféleségét. 
Schultz-Jones, Barbara - Oberg, Dianne (szerk., 2016): IFLA Iskolai könyvtári útmutató, 2., átdolg. kiad., Budapest, Könyvtárostanárok Egyesülete, 35-36. p.

4.3.2 A digitális forrásokkal kapcsolatos kérdések

Az iskolai könyvtárak lényeges feladata, hogy az információra alapozott társadalmunkban hozzáférési pontként szolgálnak. Hozzáférést kell biztosítani olyan digitális információ- forrásokhoz, amelyek tükrözik mind az iskola tantervét, mind a használók érdeklődési körét és kultúráját. A közösségi média által is egyre jobban erősített „részvételi kultúra” kiterjesztette a könyvtárhasználók szerepét az információ fogyasztójától az információ létrehozójáig. Ennek eredményeként az iskolai könyvtáraknak olyan „alkotói tereket” is biztosítani kell a diákok számára, ahol számítógépek és egyéb digitális eszközök segítségével gyakorlati feladatokat tudnak végrehajtani, ideértve információs termékek (pl. videók, blogok, podkasztok, 3D projektek, poszterek, infografikák) előállítását is. 

4.3.3. Állománygyarapítási irányelvek

Manapság, amikor az iskolai könyvtárak állományában számos digitális forrás elérhető helyben vagy külső, előfizetett adatbázisokon, a megszokott, hagyományos iskolai könyvtári gyűjteményalakítási irányelveket nehéz kidolgozni és alkalmazni. Az állományalakítási döntéseket nemzeti és helyi gyűjteményalakítási sztenderdek segítségével vagy azok nélkül, az a tantervi követelmények és oktatási szempontok alapján kell meghozni.

A friss és releváns dokumentumokból álló, arányos könyvtári gyűjteménynek kell biztosítania, hogy a különböző életkorú, képességű, tanulási stílusú és háttérrel rendelkező használók hozzáférjenek a számukra fontos információforrásokhoz. Az állománynak támogatnia kell a tantervet az információforrásokkal akár fizikai, akár digitális formátumban. Az iskolai könyvtárnak a fentieken kívül a szabadidős tevékenységekhez kapcsolódó dokumentumokat is be kell szereznie: népszerű regényeket (bestseller), képregényeket, zenei felvételeket, számítógépes játékokat, filmeket és magazinokat. Ezeket a dokumentumokat a diákokkal együttműködve kell kiválasztani, így biztosítva, hogy tükrözik érdeklődésüket és kultúrájukat. 
Schultz-Jones, Barbara - Oberg, Dianne (szerk., 2016): IFLA Iskolai könyvtári útmutató, 2., átdolg. kiad., Budapest, Könyvtárostanárok Egyesülete, 37-38. p.
5.3 Az írni-olvasni tudás és az olvasás népszerűsítése
Az iskolai könyvtár támogatja a diákok olvasási készségeit és népszerűsíti az olvasást. Kutatások bizonyítják, hogy közvetlen összefüggés van az olvasási szint és az iskolai teljesítmény között, és az olvasmányokhoz való hozzájutás kulcstényezője annak, hogy a diákok a lelkes és gyakorlott olvasókká váljanak. (Krashen, 2004) Az iskolai könyvtárosoknak gyakorlatiasnak és rugalmasnak kell lenniük az olvasmányok biztosításában, támogatva az egyéni igényeket, azt is elismerve, hogy a diákoknak joguk van azt olvasni, amit szeretnének. Azok a diákok, akiknek megadjuk a lehetőséget, hogy maguk válasszák ki az olvasmányaikat, idővel egyre jobban fognak teljesíteni. Az önálló olvasmány kiválasztása fejleszti a szókincset, a nyelvtani készségeket és az írásbeli és szóbeli nyelvi készségeket. 

Schultz-Jones, Barbara - Oberg, Dianne (szerk., 2016): IFLA Iskolai könyvtári útmutató, 2., átdolg. kiad., Budapest, Könyvtárostanárok Egyesülete, 42-43. p.

[…]
Az olvasni tudásra alapozott tevékenységek, melyek bátorítják az olvasást és különböző médiatípusok élvezetét, tartalmaznak szocio-kulturális és kognitív tanulási nézőpontokat is. Erőfeszítéseket kell tenni annak érdekében, hogy biztosítani tudjuk, hogy a könyvtár állományában legyenek helyben és más országokban írt és létrehozott anyagok is, és az állomány tükrözze az iskola közösségének nemzeti, kulturális és etnikai identitását. Az iskolai könyvtárosoknak vezető szerepet kell játszaniuk abban, hogy a diákoknak az osztályban és a könyvtárban egyaránt legyen lehetőségük arra, hogy az önmaguk által kiválasztott dokumentumokat olvassák és megbeszélhessék, megoszthassák ezeket az olvasmányokat másokkal is. 

Schultz-Jones, Barbara - Oberg, Dianne (szerk., 2016): IFLA Iskolai könyvtári útmutató, 2., átdolg. kiad., Budapest, Könyvtárostanárok Egyesülete, 43. p.
5.4 A média- és információs műveltség oktatása
[…]

Az iskolai könyvtárosok egyetértenek annak fontosságával, hogy legyen rendszerezett kerete a média- és információs műveltség tanításának, és a tanárokkal együttműködnek ezeknek a készségeknek a fejlesztésében. Ezeknek a programoknak az a célja, hogy a diákok felelős és etikus tagjai legyenek a társadalomnak. Az információs műveltséggel rendelkező diákok kompetens önszabályozó tanulók (self-directed learner). Tisztában kell lenniük információs igényeikkel és aktívan be kell kapcsolódniuk az eszmék világába. Magabiztosságot kell mutatniuk a problémák megoldásában és tudniuk kell, hogyan találják meg a releváns és megbízható információkat.  […]
Schultz-Jones, Barbara - Oberg, Dianne (szerk., 2016): IFLA Iskolai könyvtári útmutató, 2., átdolg. kiad., Budapest, Könyvtárostanárok Egyesülete, 44. p.
4.1.5.

Az esélyegyenlőtlenségek magas szintje megakadályozza a jó eredeti adottságokkal rendelkező, potenciálisan tehetségessé válni képes, szociálisan hátrányos helyzetű gyermekeket és fiatalokat abban, hogy kiemelkedjenek, tehetségüket kibontakoztassák. Az iskolarendszeren belül a magasabb szintek elérését (elsősorban a felsőoktatásba való bejutást) is erősen meghatározza a származás. Különösen a roma gyerekek, fiatalok nem jutnak el a magasabb iskolafokokra. Mind az érettségit adó képzési formákban, mind a felsőoktatásban való jelenlétük aránya mélyen alatta marad a megfelelő korosztályban a számarányukat kifejező értékeknek. 

Nahalka István (szerk., 2017): Kockás könyv. Van kiút az oktatási katasztrófából. Elemzés a magyar közoktatás alapvető, jelentős beavatkozást igénylő problémáiról és azok lehetséges megoldásáról. Bp., CKP, 32. p.
4.1.12.
A jelenlegi tankönyvellátási rendszer a gyakorlatban úgy működik, hogy – az ingyenesség dacára, sőt amiatt – a jó körülmények között működő iskolákban/osztályokban a szülőkkel vásároltatják meg az alacsony tankönyvkeret miatt szükségessé váló kiegészítő tankönyveket, munkafüzeteket. Mivel ezt a kedvezőtlen szociokulturális környezetben/térségekben lévő iskolákban nem tudják megtenni, ezért a jelenleg ingyenesnek mondott tankönyvellátási rendszer

►tovább növeli az iskolák közötti különbségeket;
►ráadásul többe kerül az államnak és valójában a szülőknek is.

Amennyiben a valóban rászorulók kapnák ingyenesen a tankönyveket (mint korábban), akkor a tankönyvellátásra fordított eddigi közpénzekből a differenciált tanulásszervezést jobban elősegítő/lefedő tankönyvcsomagokat lehetne összeállítani (különös tekintettel a hátrányos helyzetű térségek/iskolák kiemelt tankönyv- és taneszközfejlesztésére). 
Nahalka István (szerk., 2017): Kockás könyv. Van kiút az oktatási katasztrófából. Elemzés a magyar közoktatás alapvető, jelentős beavatkozást igénylő problémáiról és azok lehetséges megoldásáról. Bp., CKP, 34. p.
4.1.17.

A magyar közvéleményben, az iskoláskorú gyermekeket nevelők, sőt, még a pedagógusok körében is rendkívül elterjedt az az álláspont, hogy heterogén összetételű osztályokban nem lehet mindenkit eredményesen tanítani, illetve gyakori az a nézet is, hogy a magyar pedagógusok erre nem képesek. Az ismert adatok ezt a közkeletű vélekedést egyértelműen cáfolják. A közkeletű vélekedéssel szemben kimutatható, hogy a magyar iskolarendszerben nem függ össze jelentős mértékben negatívan az osztályokban tanulók átlagos OKM teszteredménye és az osztályban a HHH tanulók aránya (amennyiben a szociális helyzet kontrollálásával végezzük a számításokat). Természetesen vannak ebből a szempontból az átlagosnál kedvezőtlenebb adatokkal jellemezhető iskolák, osztályok, és vannak jobbak is. A hosszú idő óta, kiterjedten, sok országban folytatott kutatások eredményeinek köszönhetően azonban kijelenthetjük: ott van elsősorban összefüggés, ott „húzzák le” a jó tanulók eredményeit a gyengébbek, illetve a hátrányos helyzetű tanulók, ahol a pedagógusok kevésbé felkészültek az esélyegyenlőtlenséggel kapcsolatos problémák megoldására. A problémák eredményekkel kecsegtető megoldása ezért nem a szelekció, hanem az interkulturális, inkluzív pedagógiára épülő, adaptív oktatás. 

Nahalka István (szerk., 2017): Kockás könyv. Van kiút az oktatási katasztrófából. Elemzés a magyar közoktatás alapvető, jelentős beavatkozást igénylő problémáiról és azok lehetséges megoldásáról. Bp., CKP, 39. p.
4.2.1. 

A látens diszkrimináció a közoktatásban, az intézmények nagy többségében, a pedagógusok nagy részének munkája keretében preferálja a középosztálybeli, többségi családokban elsajátítható tudást, képességeket, értékrendet, normákat, kommunikációs módokat és az e családokban megszerezhető tapasztalatokat. Ez a preferencia azt jelenti, hogy a szociálisan hátrányosabb helyzetben lévő, nem a többséghez tartozó családokban felnövő gyerekek tudása, képességei, értékrendszere, normái, kommunikációs módjai és tapasztalatai sokkal kevésbé hasznosulnak, sokkal kevésbé válnak egy magas színvonalú fejlesztés alapjává. A magyar iskolák többségében érvényesülő pedagógiai kultúra nem, vagy csak nagyon kevéssé alkalmas e látens diszkriminációnak nevezett folyamat kiküszöbölésére. 
Nahalka István (szerk., 2017): Kockás könyv. Van kiút az oktatási katasztrófából. Elemzés a magyar közoktatás alapvető, jelentős beavatkozást igénylő problémáiról és azok lehetséges megoldásáról. Bp., CKP, 39. p.
4.2.5.

Magyarországon az oktatással hivatásszerűen foglalkozók körében az esélyegyenlőtlenségekkel kapcsolatos hagyományos, nem adaptív gondolkodásmódok a leginkább elterjedtek. A legtöbb szereplő tudását és attitűdjeit a deficit-modellen alapuló gondolkodásmód jellemzi elsősorban (ebben az esélyegyenlőtlenségek szempontjából az intézményes nevelés felelősségét elhárító kezelésmódban a hátrányos helyzetű gyerekek állapotát hiányokkal, deficitekkel, és nem a tudás, a képességek, stb. másságával írják le). Ennek megfelelően a gyakorlatban az esélyegyenlőtlenségekkel való foglalkozásnak döntő mértékben csak a „felzárkóztatás pedagógiájaként” ismert módja terjedt el, amelyben a hátrányos helyzetű gyerekek kiegészítő, plusz gondoskodásban részesülnek, a legtöbbször a „reguláris” foglalkozásokon már sikertelennek bizonyult eszközök és módszerek alkalmazásával. A „felzárkóztatás pedagógiája” azért sem lehet működőképes, mert valójában nincsenek tartalékok a pedagógiai munkában; a plusz energia- és időráfordítást csak más feladatok rovására lehet biztosítani, amit a nem hátrányos helyzetűek csoportjába tartozók érdeksérelemként élnek meg, és megteszik a kompenzáláshoz szerintük szükséges lépéseket. (Ilyen a „White Flight”, vagy az úgymond tehetségnevelést vállaló oktatási formák-, akár iskolatípusok létrehozása, a gyerekek ezekbe való „kimenekítése”, stb.). 

Nahalka István (szerk., 2017): Kockás könyv. Van kiút az oktatási katasztrófából. Elemzés a magyar közoktatás alapvető, jelentős beavatkozást igénylő problémáiról és azok lehetséges megoldásáról. Bp., CKP, 41. p.
4.2.11.

Ugyanakkor a tapasztalatok és a vizsgálatok eredményei is azt mutatják, hogy nem a spontán szegregáció az általános iskolában a szelekció legfontosabb oka. Az iskolarendszerben nagyobb arányban fordul elő az a helyzet, hogy az osztályok összeállítása során alakul eltérően a szociális összetétel. Középfokon a három fő iskolatípus közötti különbség határozza meg alapvetően a szelekció mintázatait, miközben ezen a szinten is érvényesül, hogy az azonos iskolatípushoz tartozó iskolákon belüli, azonos képzési típussal jellemezhető osztályok is eltérő összetételűek (vannak „elitebbként” számon tartott osztályok, illetve képzések). Az ilyen elkülönülések egyrészt a tagozatok és speciális képzések szervezésével, másrészt az iskolai policy részeként – a kedvezményezett szülőkkel való egyetértésben kialakított osztályba sorolási gyakorlat működése során – jönnek létre. 

Nahalka István (szerk., 2017): Kockás könyv. Van kiút az oktatási katasztrófából. Elemzés a magyar közoktatás alapvető, jelentős beavatkozást igénylő problémáiról és azok lehetséges megoldásáról. Bp., CKP, 42. p.
4.3. A problémák megoldásával kapcsolatos alapelvek 
4.3.2. Érvényesüljön az interkulturalitás, a kultúrák emancipációjának elve, szemben az egyes kultúrákat, egyes társadalmi csoportokra jellemző tudást, képességeket, kommunikációs módokat, értékeket, normákat és tapasztalatokat preferáló gyakorlattal.

4.3.5. A látens diszkrimináció nagymértékű csökkentését a pedagógiai kultúra interkulturális, a kultúrák emancipációján alapuló fejlesztésével, vagyis az inkluzív, komprehenzív elveket valló, egy egyre inkább terjedő kifejezéssel élve: adaptív nevelés középpontba állításával érhetjük el. A látens diszkrimináció lényeges csökkentése a gyakorlatban elsősorban az érdemi pedagógiai differenciálással, vagyis a tanulócsoport minden egyes tagja számára optimális fejlesztést eredményező tanulási környezet megformálásával lehetséges.

4.3.6. Az iskolában megjelenő kultúraelemek mind értékeket jelentenek, a fejlesztés folyamataiban építeni kell rájuk. A gyerekek, a tanulók közötti különbségek – különösen az óvodáztatás és iskoláztatás kezdetén – nem mennyiségi, hanem minőségi természetűek, vagyis az eltérő társadalmi háttérrel rendelkező gyerekek eltérő kulturális kötöttségeik okán eltérő tudással, eltérő képességekkel, eltérő érték- és normarendszerrel, eltérő kommunikációs kultúrával, más tapasztalati bázissal rendelkeznek.

4.3.12. A szelektív iskolarendszer alternatívája nem a különbségeket összemosó, „átlagoló” iskolarendszer. A tanulók közötti, deficitekként egyáltalán nem leírható különbségek a mindenki számára magas színvonalú fejlesztés kiindulópontjai. Vagyis az eltérések, a különbségek fokozása is jelentős feladata az iskolának az egyes tanulók esetében kiemelkedőnek mutatkozó területeken.

Nahalka István (szerk., 2017): Kockás könyv. Van kiút az oktatási katasztrófából. Elemzés a magyar közoktatás alapvető, jelentős beavatkozást igénylő problémáiról és azok lehetséges megoldásáról. Bp., CKP, 43. p.
4.4. Az alapvető probléma megoldásának koncepciója

4.4.8. Az esélyegyenlőtlenség csökkentése érdekében kialakítandó komplex stratégiának része legyen a pedagógiai munka feltételeinek lényeges javítása. Az esélyegyenlőtlenség elleni küzdelemben fontos szerepet kapnak a legkülönbözőbb pedagógiai szolgáltatások, illetve a szakszolgálati tevékenység. E területeken elemezni szükséges a rendelkezésre álló személyi, tartalmi és tárgyi feltételeket, kijelölve a fejlesztés területeit, biztosítva ehhez központi forrásokból az anyagi hátteret is.

A hátrányos helyzetű gyermekeket nagy arányban nevelő iskolák átlagosnál nagyobb anyagi támogatása szükséges. Ez a nagyobb támogatás részben ahhoz szükséges, hogy kialakíthatóak legyenek az iskolai feladatok magasabb szinten történő megvalósításának feltételei, másrészt a nehezebb munkát végző pedagógusok magasabb szintű bérezéséhez jelent forrást. Nagy szükség lenne a nevelési-oktatási intézményekben kellő számú pszichológusra, fejlesztő pedagógusra, ifjúságvédelmi felelősre, pedagógiai asszisztensre, szakszolgálati feladatokat ellátó-, és több más szakértelmet megjelenítő segítő szakemberre. Ma az ilyen szakemberek száma a rendszerben mélyen alatta marad a szükségleteknek, de még a jogszabályokban rögzített normának is. Bizonyos intézményrendszerek esélyegyenlőtlenségeket csökkentő hatása is végiggondolandó. Így például az iskolai könyvtárak is kaphatnának jelentős szerepet ebben a feladatban, amihez természetesen ismét fejlesztések, források szükségesek.
Nahalka István (szerk., 2017): Kockás könyv. Van kiút az oktatási katasztrófából. Elemzés a magyar közoktatás alapvető, jelentős beavatkozást igénylő problémáiról és azok lehetséges megoldásáról. Bp., CKP, 45-46. p.
2.1.5. és 2.2.6.
Az új tanterveknek megfelelő tanítás során nem kamatozódnak tovább a képességek és attitűdök fejlesztését, az érdemi pedagógiai differenciálást alkalmazó szépszámú pedagógus innovatív tevékenységének eredményei, ami a tanítás-tanulás színvonalának csökkenését eredményezi. Beszűkül a pedagógusok által alkalmazott módszertani repertoár, újra az ismeretátadást szolgáló módszerek kerülnek domináns helyzetbe. A tanulók új tanulási módszerekkel kapcsolatos tanulási folyamatai félbeszakadtak, a tanulás tanulása a kialakult módszertani környezetben lehetetlen. (15. p.)
2.2.6. A korlátozó intézkedések, a tartalmi szabályozási rendszer extrém mértékű centralizációja eredményeként a pedagógusok lehetőségei az ismeretek elmélyítésére, a képességek megfelelő szintre fejlesztésére, az attitűdfejlesztésre és különösen az érdemi pedagógiai differenciálás feladatának megoldására rendkívüli módon beszűkültek. (17. p.)

Nahalka István (szerk., 2017): Kockás könyv. Van kiút az oktatási katasztrófából. Elemzés a magyar közoktatás alapvető, jelentős beavatkozást igénylő problémáiról és azok lehetséges megoldásáról. Bp., CKP

A roma és nem roma tanulók teszteredményei közti különbségekről és e különbségek okairól (Budapesti Munkagazdaságtani Füzetek BWP – 2012/5) Bp., MTA Közgazdaság- És Regionális Tudományi Kutatóközpont Közgazdaságtudományi Intézet  - Budapesti Corvinus Egyetem, Emberi Erőforrások Tanszék, 2011
Az iskolai lemaradások okait vizsgáló nemzetközi szakirodalom alapján három olyan társadalmi mechanizmus azonosítható egyértelműen, amely statisztikailag nagy valószínűséggel, okságilag jól indokolható módon alacsony teljesítményhez vezet. Minden egyéb tényező változatlansága esetén, gyengébb iskolai teljesítményt nyújtanak azok a gyerekek, (i) akiknek az átlagosnál rosszabb az egészségi állapota, (ii) akik otthoni-családi környezetükön belül kevéssé férnek hozzá a készségeik fejlődéséhez fontos erőforrásokhoz és tevékenységekhez, illetve (iii) akik az iskolai pályafutásuk során nem jutnak hozzá a minőségi oktatási szolgáltatásokhoz és motiváló iskolai környezethez. Az egészség, a készségek fejlődését előmozdító otthoni nevelési környezet és a jó iskola a sikeres iskolai teljesítmény zálogai. Minél tartósabbak e tekintetben a deficitek, várhatóan annál gyengébbek az iskolai teljesítmények.
Forrás: Kertesi Gábor - Kézdi Gábor (2011): A roma és nem roma tanulók teszteredményei közti különbségekről és e különbségek okairól (Budapesti Munkagazdaságtani Füzetek BWP – 2012/5) Bp., MTA Közgazdaság- És Regionális Tudományi Kutatóközpont Közgazdaságtudományi Intézet  - Budapesti Corvinus Egyetem, Emberi Erőforrások Tanszék, 20 p.

Jó minőségű iskola és tanulási teljesítmény

A jó minőségű iskola leginkább két dolgot jelent: hatékony és eredményes tanárokat és olyan osztálytársakat, akiktől tanulni lehet vagy akik a tanulás szempontjából motiváló környezetet jelentenek. A tanári minőség és a kortárscsoport összetétele egymással is szorosan összefügg. Noha a tanári munka minőségének mérése igen bonyolult feladat, az elmúlt két évtizedben számos innovatív mérés született, amelyek meggyőzően bizonyították, hogy a tanári teljesítménynek meghatározó szerepe van a tanulók iskolai teljesítményében. Akár a tanárok megfigyelhető ismérveivel (például a tanári képességtesztek eredményeivel) mérték a pedagógusi munka minőségét (Ferguson (1998)); akár a diákok teljesítményén keresztül, hozzáadottértékmodellek segítségével (Rivkin, Hanushek és Kain (2005), Chetty, Friedman és Rockoff (2011)); akár a tantermi munka során alkalmazott korszerűbb vagy elavultabb pedagógiai módszerek következményeinek közvetlen összehasonlításával (Wenglinsky (2001), Schacter és Thum (2004)), – az eredmény egyértelmű volt: a tanulók jó iskolai teljesítményének egyik legfontosabb előmozdítója a minőségi tanári munka. 

Forrás: Kertesi Gábor - Kézdi Gábor (2011): A roma és nem roma tanulók teszteredményei közti különbségekről és e különbségek okairól (Budapesti Munkagazdaságtani Füzetek BWP – 2012/5) Bp., MTA Közgazdaság- És Regionális Tudományi Kutatóközpont Közgazdaságtudományi Intézet  - Budapesti Corvinus Egyetem, Emberi Erőforrások Tanszék, 22. p.

Mint a 6. táblázatból kiderül, a nyers teszteredmény-különbségek zöme – az olvasási teszt-különbség több mint 90%-a, a matematikai tesztkülönbség több mint 80%-a – jól értelmezhető társadalmi okok hatására eltűnik. Másképpen fogalmazva: Ha a roma és nem roma fiatalok egészségi állapota nem különbözne egymástól, továbbá ha a roma fiatalok otthoni környezetükön belül ugyanolyan mértékben hozzájutnának a készségeik fejlődéséhez szükséges erőforrásokhoz, eszközökhöz és tevékenységekhez, mint a nem roma fiatalok, és ha a minőségi oktatáshoz való hozzáférési esélyeikben sem lennének különbségek, akkor a nyolcadik évfolyamon mért iskolai teljesítményeik egyáltalán nem, vagy csak elenyésző mértékben térnének el egymástól: olvasási-szövegértési készségek tekintetében egyáltalán nem lennének, matematikai készségek tekintetében pedig kicsik lennének a különbségek. A roma fiatalok iskolai lemaradását nem etnikai sajátosságok, hanem csaknem kizárólag jól értelmezhető társadalmi mechanizmusok magyarázzák. 

Forrás: Kertesi Gábor - Kézdi Gábor (2011): A roma és nem roma tanulók teszteredményei közti különbségekről és e különbségek okairól (Budapesti Munkagazdaságtani Füzetek BWP – 2012/5) Bp., MTA Közgazdaság- És Regionális Tudományi Kutatóközpont Közgazdaságtudományi Intézet  - Budapesti Corvinus Egyetem, Emberi Erőforrások Tanszék, 31. p.

7. táblázat A közvetítő mechanizmusok relatív hatáserőssége

Noha a hatások erősségét számszerűsítő becslések meglehetősen tág tartományban mozognak, az eléggé biztosnak tűnik, hogy az otthoni nevelési környezetnek és a jó minőségű oktatáshoz való hozzáférési esélyeknek döntő szerepe van a roma és nem roma tanulók közötti teszteredmény-különbségek létrejöttében. Ami az életkörülményeket jellemző családi háttérváltozókat illeti, a 4. és a 6. táblázat összevetése azt igazolja, hogy azok szinte teljes egészében e közvetítő mechanizmusok révén fejtik ki hatásukat; ezektől független csatornákon keresztül érvényesülő hatásuk csekély.34 A roma gyerekek iskolai teljesítménye alapvetően azért rosszabb, mert szegénységük, szüleik iskolázatlansága és lakóhelyi hátrányaik folytán kevéssé jutnak hozzá otthoni környezetükben a készségeik fejlődéséhez szükséges erőforrásokhoz és tevékenységekhez, továbbá mert lakóhelyi hátrányaik és az iskolarendszer szelektív mechanizmusai következtében kiszorulnak a jó minőségű iskolákból. 
Forrás: Kertesi Gábor - Kézdi Gábor (2011): A roma és nem roma tanulók teszteredményei közti különbségekről és e különbségek okairól (Budapesti Munkagazdaságtani Füzetek BWP – 2012/5) Bp., MTA Közgazdaság- És Regionális Tudományi Kutatóközpont Közgazdaságtudományi Intézet  - Budapesti Corvinus Egyetem, Emberi Erőforrások Tanszék, 32. p.

A roma és nem roma tanulók közti teszteredmény-különbségek létrejöttében a – családi nevelési környezet hátrányai mellett – a másik kulcsfontosságú tényező az, hogy a roma fiatalok lakóhelyi hátrányaik és az iskolarendszer szelekciós mechanizmusai következtében kiszorulnak a jó minőségű iskolákból. […] Hogy ezt kimutathassuk, összekapcsoltuk az Életpálya-felmérés mintáját a 2006. évi országos kompetenciamérés teljes körű adatbázisával, és az Életpálya-minta minden egyes tanulójához hozzárendeltük azt az információt, hogy az illető tanuló 2005/2006. tanévi nyolcadikos osztályában a többi tanuló hány százaléka teljesített az olvasás-szövegértési teszten 0 vagy 1-es (vagyis elfogadhatatlanul rossz) szinten A 8. évfolyamos roma tanulók csaknem 60 százaléka (pontosan 58.1%-a) jár ma Magyarországon olyan osztályba, ahol az osztálytársainak több mint a fele gyakorlatilag funkcionális analfabétának tekinthető. A nem roma tanulók körében ez az adat kevesebb mint 20 százalék (pontosan 17,7 %). A nyers etnikai különbség 40 százalékot tesz ki! A roma tanulók a nem roma tanulókhoz képest 40 százalékkal nagyobb eséllyel kerülnek képesség szerint szélsőségesen szegregált, nehezen tanítható osztályba, ahol a kortárscsoport kedvezőtlen összetétele és a túlzott tanári munkaterhelés miatt a tanárok számára szinte lehetetlen52 a minőségi pedagógiai munka, melynek következtében ezeket az osztályokat a jó pedagógusok többsége elkerüli53, – különös tekintettel arra, hogy a nagyobb munkaterhelést az itt tanító pedagógusok keresetében nem kompenzálja semmi. 

Forrás: Kertesi Gábor - Kézdi Gábor (2011): A roma és nem roma tanulók teszteredményei közti különbségekről és e különbségek okairól (Budapesti Munkagazdaságtani Füzetek BWP – 2012/5) Bp., MTA Közgazdaság- És Regionális Tudományi Kutatóközpont Közgazdaságtudományi Intézet  - Budapesti Corvinus Egyetem, Emberi Erőforrások Tanszék, 42-43. p.
Az alacsony társadalmi státusú tanulók, etnikai hovatartozásuktól függetlenül is lényegesen nagyobb eséllyel kerülnek képesség szerint szegregált osztályba, mint a magasabb társadalmi státusú tanulók. A roma tanulók esetében erre még további hátrányként rárakódik – a társadalmi státusindex bármely szintjén – az etnikai szegregáció hatása is. A társadalmi státusindexnek abban a tartományában, ahol a roma tanulók többsége él, elmondhatjuk: a roma gyerekek igen nagy mértékű magyarországi iskolai szegregációja kétharmad részben etnikai szempontoktól független szegényprobléma, egyharmad részben pedig a roma tanulókat specifikusan sújtó etnikai probléma. Egy megfelelően célzott antiszegregációs politikának alapesetben színvak elveket kell követnie – etnikai hovatartozástól függetlenül kell szankcionálnia a szegény, hátrányos helyzetű tanulók elkülönítésének minden formáját –, ugyanakkor az etnikai szelekció nem elhanyagolható mértéke miatt külön tekintettel kell lennie az iskolai szegregációnak azokra a kirívó, súlyosabb eseteire, ahol a bőrszín szerinti elkülönítés is tetten érhető. 

Forrás: Kertesi Gábor - Kézdi Gábor (2011): A roma és nem roma tanulók teszteredményei közti különbségekről és e különbségek okairól (Budapesti Munkagazdaságtani Füzetek BWP – 2012/5) Bp., MTA Közgazdaság- És Regionális Tudományi Kutatóközpont Közgazdaságtudományi Intézet  - Budapesti Corvinus Egyetem, Emberi Erőforrások Tanszék, 45-46. p.
Intelligencia csapda

A "Rossz történet a roma fiúkról" címmel jelent meg egy cikk nemrégiben:

Fogyatékossá minősítettek, de emiatt kártérítésben is részesítettek két gyereket Az egyik fiú tizenhét, a másik tizenöt éves. Az egyiket már egészen kis korában is a gépkocsik, a járművek érdekelték, szerelt, bütykölt. A másik az anyatejjel szívta magába a tánctudást. Tánctanár akar lenni. Szakemberek rendkívüli tehetségnek tartják. Hivatalosan viszont fogyatékossá nyilvánították őket. Most szobafestőnek tanulnak. (http://www.nol.hu/belfold/20091109-rossz_tortenet_a_fiukrol)

A szakértői bizottságok elsősorban intelligencia tesztekkel állapítják meg a gyerekek értelmi képességeit, jóllehet több évtizede tudott, hogy ezek nem megbízható eljárások. Az átlagos övezetben viszonylag jól használhatók, de a különleges képességű, személyiségű és/vagy helyzetű egyének értelmi képességeinek mérésére nem alkalmasak.

Ennek alapján komoly szakmai hiba intelligencia teszt eredményei alapján dönteni emberek sorsáról. Számos különleges gyerek, sokszor tehetségesek is áldozatul esnek a szakértői bizottságok tesztelésének. Az intelligencia tesztek eredményei nem az in­telligenciát mutatják, hanem egy bizonyos tudást, amely egy adott kultúrkörben vég­zett vizsgálat szerint korrelálhat az egyén értelmességével.

A cigány származású gyerekek beiskolázása és képességmérése több szempontból is szakmai kihívás. Egy a többségitől eltérő kultúrából érkező egyén gondolkodása, ismeretei gyakran egészen másmilyenek, mint amit a többségre szabott tesztek elvárnak. Ezért a cigány származásúak eleve hátrányban vannak az értelmi képességek mérésekor, mert egy a sajátjától eltérő kultúrában kell megmutatnia tudását.

Az intelligencia nem homogén. Van egy része, amelyet produktív intelligenciának neveztek el. Ez az "értelemcsináló", az elvonatkoztatási, következtetési képesség. Ez az intelligencia korrelál az életben elért eredményekkel. […] A reproduktív intelligencia viszont az információk előhívására és használatára való képesség. Ennek méréséhez ismeretek és készségek mozgósítására és alkalmazására van szükség, vagyis már tudást kívánnak. […]
Sok cigány származású gyerek a produktív intelligenciát mérő eljárások alkalmazása esetén nem mutat gyenge értelmi képességet, de a reproduktív tesztek értelmi fogyatékosnak mérik.

Az ellentmondás egyértelmű. Ha a produktív tesztek mutatják az életben való sikerességet, akkor ezekkel kellene mérni a gyerekek képességeit. Ha viszont az iskolai sikerességet kell bejósolni, jobb, ha a reproduktív tesztekkel mér a szakember, hiszen azok a gyerekek, akik a reproduktív tesztben nem tudnak megfelelően teljesíteni, az iskolában is kudarcot szenvednek majd. Pedig nem feltétlenül értelmi fogyatékosok. A speciális osztályokba járó gyerekek egy része nem értelmi fogyatékos, sőt akár kiemelkedő teljesítményekre is képes lehet, de az iskolában nem állná meg a helyét, minthogy az iskolai siker és az életben elért siker nem ugyanazokra a képességekre épül.

Az iskolákat nem lehet kárhoztatni, hiszen kötelező tananyagot kötelező módon kell átadniuk a pedagógusoknak. A cigánygyerekeknek, de minden más gyereknek is az kell, hogy az iskola valóban az életben való sikerességre készítsen fel.

Az ellentmondás feloldása tehát igen egyszerű logikai feladat, de annál nehezebb kulturális lépés. Az iskolai oktatást oly módon kell kialakítani, hogy az iskolai eredményesség az életben való megfeleléssel korreláljon.

Ennek módja sokezeréve adott. A művészetekre, a stratégiai játékokra és a társas kapcsolatokra építő tanítás alkalmas a tudományok befogadtatására. Minden kultúrában ősidők óta ezek a kognitív képességfejlesztésnek és a képességek fenntartásának eszközei, csak az utóbbi száz évben szorították ki őket a tudományok a tanításból.

A művészetekre, a stratégiai játékokra és a társas kapcsolatokra építő tanítás esetében nem jelent eleve hátrányt a cigány származás, a specifikus tanulási zavar és egyéb különlegesség, mert a tanítás sokféle képességre épít, és sokféle képességet fejleszt.

A gyerekek megtalálhatják erősségeiket, amelyekre támaszkodva gyenge oldalaik is fejlődnek.

Ilyen ősi-új megoldások bevezetése nem mehet végbe gyorsan, de már megvannak azok a módszerek, amelyekkel bizonyítottan sikeresek lehetnek mind az átlaghoz közeli, mind az attól jelentősen eltérő diákok. Ezeknek a tanítási módoknak a beveze­tésére jött létre a H2O Projekt, és ilyen új tanítást terjeszt a Géniusz Projektnek a hát­rá­nyos helyzetű és/vagy sajátos nevelési igényű tehetségekkel foglalkozó bizottsága.

